# Poésies de Jean Froissart/Le débat dou Cheval et dou Levrier
### LE DÉBAT DOU CHEVAL ET DOU LEVRIER.

* Froissars d’Escoce revenoit
* Sus un cheval qui gris estoit ;
* Un blanc levrier menoit en lasse.
* « Las ! dist le lévrier, je me lasse.
* » Grisel, quant nous reposerons ?
* » Il est heure que bous mengons.
* — « Tu te lasse, dist li chevaus ;
* » Se tu avoïes mons et vauls
* » Porté un homme et une male,
* » Bien diroïes : Li heure est male
* » Que je nasqui onques de mère. »
* » — Dist li levriers : C’est chose clère ;
* » Mes tu es grans, gros et quarrés,
* » Et as tes quatre piés ferrés ;
* » Et je m’en vois trestous deschaus ;
* » Assés plus grans m’est li travauls
* » Qu’à toi, qui es et grans et fors,
* » Car je n’ai qu’un bien petit corps.
* » En ne m’appelle-on un lévrier
* » Fais pour le gens esbanoyer ;
* » Et tu es ordonnés et fès
* » Pour porter un homme et son fès.
* » Quant nous venrons jà à l’ostel,
* » Nos mestres, sans penser à el,
* » Il t’aportera del avainne ;
* » Et s’il voit qu’aïes éu painne,
* » Sus ton dos jettera sa cloque,
* » Et puis par dalès toi se joque.
* » Et il me fault illuec croupir.
* » Il ne me vient point à plaisir.
* » — Je t’en crois bien, respond Griseaus ;
* » Tu me comptes bien mes morseaus,
* » Mès je ne compte point les tiens.
* » Pleuïst Dieu, que je fuisse uns chiens
* » Ensi que tu es par nature ;
* » S’auroïe dou pain et dou bure
* » Au matin, et la grasse soupe.
* » Je sçai bien de quoi il te soupe.
* » S’il n’avoit qu’un seul bon morsel,
* » Ta part en as-te en ton musel ;
* » Et si te poes par tout esbatre.
* » Nul ne t’ose férir ne batre.
* » Mès quant je ne vois un bon trot,
* » Jà n’en parlera à moi mot,
* » Ains dou debout de ses talons
* » Me frera de ses esporons,
* » Si qu’à la fois me fait hanir.
* » Se tu avoïes à souffrir
* » Ce que j’ai par Saint Honestasse
* » Tu diroïes acertes, lasse ! »
* — Dist le chien : « Tu te dois bien plaindre !
* » Ains qu’on puist la chandelle estaindre,
* » On te frote, grate et estrille,
* » Et te cuevre on, pour la morille,
* » Et si te nettie-on les piés.
* » Et s’on voit que tu soies liés
* » On t’aplanoïe sus le dos,
* » Et dist-on : Or, pren ton repos,
* » Grisel, car bien l’as desservi
* » L’avainne que tu menges ci.
* » Et puis on te fait ta littière
* » De blanc estrain ou de fléchiere
* » Là où tu te dois reposer.
* » Mès j’ai aultre chose à penser ;
* » Car on me met derrière un huis,
* » Et souvent devant un pertuis,
* » Et dist-on : Or garde l’ostel.
* » Et se laïens il avient tel,
* » Que bien j’en ai toutes les tapes ;
* » Car, s’on envolepe ens ès nappes
* » Pain, char, bure, frommage ou let,
* » Et la meschine ou li vallet
* » Le mengüent, par aucun cas,
* » Sus moi en est tous li debas ;
* » Et dist-on : Qui a ci esté ?
* » Cils chiens ! Et je n’ai riens gousté.
* » Ensement sui, sans ocquison
* » D’estre batus en souspeçon.
* » Mès on ne te requiert riensnée,
* » Fors que bien faces ta journée.
* » Si te pri cor, avances toi,
* » Car droitement devant nous voi
* » Une ville à un grant clochier.
* » Nos mestres y vodra mengier ;
* » Tu y auras là del avainne,
* » Et je aussi prouvende plainne.
* » Si te pri, et si le te los
* » Que tu y voises les galos. »
* » — Respont Griseaus : Ossi ferai-je
* » Car de mengier grant talent ai-je. »
* Froissars atant vint à la ville
* Et là faillirent leur concile.